34. schôdza NR SR - 3.deň - A. dopoludnia
Dátum: 2018-09-13
Poslanec: Krajčí, Marek (OĽANO)
Druh vystúpenia: Vystúpenie v rozprave

85. Vážený pán predseda Národnej rady, pani ministerka, pán spravodajca, ctené kolegyne, kolegovia, dovoľte, aby som pri prerokovaní tohto zákona upozornil na dve veľmi nebezpečné látky, ktoré sa radia do skupiny syntetických opioidov a ide o jedny z najnebezpečnejších drog v súčasnosti. Európske monitorovacie centrum pre drogy a drogovú závislosť vyhodnotilo riziko týchto dvoch látok, hej, prvá sa volá cyklopropylfentanyl, druhá metoxyacetylfentanyl, a predložili ich Európskej komisii a Európskej rade 23. marca 2018. V oboch prípadoch, ako som už povedal, ide o syntetické opioidy a sú štrukturálne príbuzné fentanylu, medzinárodne kontrolovanej látke, ktorá sa bežne používa v medicíne ako doplnok v celkovej anestézii počas operácií a na tlmenie bolesti. Prečo sú tieto syntetické opioidy také nebezpečné? Tým, že nie sú kontrolované, hoci už mnohé krajiny v Európskej únii ich zaradili na zoznam svojich kontrolovaných látok a teraz teda k tomu bude aj nabádať Európska komisia, tak tým, že neboli kontrolované, boli veľmi ľahko dostupné. A ony v skutočnosti aj, čo sa týka, výrobne sú veľmi lacné a čo sa, žiaľ, deje, je to, že drahý heroín sa častokrát môže nahradiť práve týmito lacnými syntetickými opioidmi fentanylového typu. Čo je však extrémne nebezpečné pri týchto, pri týchto látkach, je to, že sú extrémne účinné, čo znamená, že už ich úplne minimálne množstvo môže spôsobiť zástavu dýchania a smrť. Dva členské štáty Európskej únie medzi júnom a decembrom 2017 nahlásili 77 úmrtí, pri ktorých sa potvrdilo vystavenie cyklopropylfentanylu, a ďalších monitorovaných bolo 13 úmrtí, kde sa potvrdilo vystavenie, vystavenie ľudí účinku druhej látky, metoxyacetylfentanylu. Takisto nebezpečné sú najmä preto, že sú známe v podstate všetky formy užívania. Pri tejto, pri tejto príležitosti chcem povedať, že tým, že sú extrémne toxické, človek sa môže aj náhodne intoxikovať bežným kontaktom s touto látkou, a preto náhodné vystavenie cyklopropylfentanylu môže ohroziť rodinných príslušníkov, priateľov užívateľov tejto látky, ale, samozrejme, aj osoby, ktoré pracujú napríklad vo väzenskom prostredí alebo v poštových službách, nakoľko tieto látky sa dajú relatívne ľahko zohnať aj cez internet a takýmto spôsobom zadovážiť. Vážení dámy, vážené; vážené dámy, vážení páni, preto dovoľte, aby som predložil doplňujúci návrh, ktorým by som chcel požiadať ctené plénum, aby ste zaradili tieto dve látky do zákona, ktorý momentálne teraz prerokúvame, a takýmto spôsobom by sa v podstate mohla aj naša legislatíva, a teda aj orgány činné v trestnom konaní pri zachytení týchto látok vlastne vyvodiť adekvátne konzekvencie, ktoré momentálne, pokiaľ by neboli zaradené, tak by vyvodené nemohli byť. Takže dovoľte, aby som teraz prečítal môj doplňujúci návrh, prosím, aby ste mi zastavili čas. Doplňujúci návrh poslanca Národnej rady Slovenskej republiky Mareka Krajčího k vládnemu návrhu zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a prípravkoch v znení neskorších predpisov (tlač 995). Vládny návrh zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a prípravkoch v znení neskorších predpisov, sa dopĺňa takto: 1. V čl. I sa za doterajší bod 6 vkladá nový bod 7, ktorý znie: "7. V prílohe č. 1 I. skupine omamných látok sa za riadok "Butyrfentanyl, chemicky N-fenyl-N-[1-(2-fenyletyl)-piperidín-4-yl]butánamid" vkladá nový riadok, ktorý znie: "Cyklopropylfentanyl, chemicky N-fenyl-N-[1-(2-fenyletyl)piperidín-4-yl]cyklopropánkarboxamid".". Doterajšie body sa primerane prečíslujú. 2. V čl. I sa za doterajší bod 7 vkladá nový bod 8, ktorý znie: "8. V prílohe č. 1 I. skupine omamných látok sa za riadok "Ketobemidón, chemicky 1-[4-(3-hydroxyfenyl)-1-metyl-4 piperidyl]propán-1-ón" vkladá nový riadok, ktorý znie: "Metoxyacetylfentanyl, chemicky 2-metoxy-N-fenyl-N-[1-(2-fenyletyl)piperidín-4-yl]acetamid"." Doterajšie body sa primerane prečíslujú. Odôvodnenie k bodom 1 a 2: Európske monitorovacie centrum pre drogy a drogovú závislosť (EMCDDA) vyhodnotilo riziko cyklopropylfentanylu a metoxyacetylfentanylu a predložilo ich Komisii a Rade 23. marca 2018. V oboch prípadoch ide o syntetické opioidy, ktoré sú štrukturálne príbuzné s fentanylom, kontrolovanou látkou široko používanou v medicíne ako doplnok k celkovej anestézii počas chirurgického zákroku a na liečbu bolesti. Akútna toxicita cyklopropylfentanylu a metoxyacetylfentanylu je taká, že môže spôsobiť vážne poškodenie zdravia jedincov. Cyklopropylfentanyl bol v Európskej únii k dispozícii minimálne od roku 2017 a bol zistený v šiestich členských štátoch, ktoré v období medzi júnom 2017 a januárom 2018 zaznamenali celkovo 140 záchytov. V dvoch členských štátoch bolo hlásených 77 úmrtí, pri ktorých bola potvrdená expozícia cyklopropylfentanylu. Metoxyacetylfentanyl bol v Európskej únii k dispozícii minimálne od novembra 2016 a bol zistený v jedenástich členských štátoch, ktoré v júni až decembri 2017 uviedli celkovo 44 záchytov. Štyri členské štáty uviedli 13 úmrtí, pri ktorých bola potvrdená expozícia metoxyacetylfentanylu. Je pravdepodobné, že rovnako ako cyklopropylfentanyl, tak aj metoxyacetylfentanyl sa predávajú cez internet v malých i veľkoobchodných množstvách ako "chemikália na výskumné účely" alebo ako "legálna" náhrada za nelegálne opiáty, zvyčajne vo forme prášku alebo ako roztok v hotových nosných sprejoch. Dostupné dôkazy a informácie o zdravotných a sociálnych rizikách, ktoré tieto látky predstavujú vzhľadom na ich podobnosť s fentanylom, poskytujú dostatočné podmienky na to, aby sa cyklopropylfentanyl a metoxyacetylfentanyl podrobili kontrolným opatreniam v celej Únii a trestným postihom, ako to ustanovujú právne predpisy v súlade so záväzkami vyplývajúcimi z Jednotného dohovoru Organizácie Spojených národov o omamných látkach z roku 1961 v znení zmien a doplnení Protokolu z roku 1972. Dňa 11. septembra 2018 bolo v Európskom parlamente schválené legislatívne uznesenie Európskeho parlamentu o návrhu vykonávacieho rozhodnutia Rady (EÚ) o podrobení nových psychoaktívnych látok N-fenyl-N-[1-(2-fenyletyl)piperidín-4-yl] cyklopropánkarboxamidu (cyklopropylfentanyl) a 2-metoxy-N-fenyl-N-[1-(2fenyletyl)yl]acetamid (metoxyacetylfentanyl) kontrolným opatreniam. Koniec čítania doplňujúceho návrhu. Ďalej by som chcel poprosiť pána spravodajcu, aby sa zo spoločnej správy, ktorá bola schválená výborom, zdravotníckym výborom, vyňal na osobitné hlasovanie bod 7. Bod 7, je to ten sporný bod, ktorý tu komentovala aj kolegyňa zo SaS Janka Cigániková, kde sa v podstate zvyšujú kompetencie po novom praktickým sestrám, predtým to boli zdravotnícki asistenti, aby títo mohli poskytovať zdravotnú starostlivosť, ktorú poskytuje všeobecná ambulantná starostlivosť pre dospelých. Ja by som v tejto súvislosti len chcel upozorniť na niektoré podľa mňa sporné veci, na ktoré treba upozorniť aj z tohto miesta. Na jednej strane si uvedomujem, že zvyšovať kompetencie ako bývalým zdravotníckym asistentom, tak sestrám, registrovaným sestrám, je veľmi nevyhnutné, potrebné aj pre naše zdravotníctvo... (Prerušenie vystúpenia predsedajúcim.) Danko, Andrej predseda NR SR Pustite čas, prosím. Krajčí, Marek, poslanec NR SR ... aj vzhľadom na to, aj vzhľadom na to, že ich máme v zdravotnom systéme naozaj málo. Jediný, jediný problém, ktorý ja mám s tým, je spôsob, akým sa tieto zmeny teraz momentálne realizujú. Totiž zvyšovať kompetencie od nášho zeleného stola takzvane bez toho, aby sa menila forma vzdelávania, môže byť až nebezpečné. Toto mi potvrdili aj mnohé sestry, ale aj zdravotní asistenti z praxe. Treba si uvedomovať, uvedomiť, že tým, ako sa to teraz vlastne natvrdo zaviedlo, mnohí zdravotní asistenti ani nebudú mať záujem o tieto zvýšené kompetencie a nielen to, pokiaľ nebudú mať záujem prijať tieto zvyšné kompetencie, lebo si jednoducho nebudú trúfať na tieto kompetencie, tak tým, že zanikla pozícia zdravotného asistenta, a teda neuplatnia si tú novú pozíciu praktickej sestry, tak v podstate v systéme budú degradovaní na sanitárov. To, samozrejme, by som povedal, že je veľmi zvláštne riešenie, my sme sa včera o tom bavili, je to niečo také, ako keby lekári odmietli nejaké zvýšené kompetencie, ktoré im naordinujeme, a zrušili by sme ich pôvodnú pozíciu, takže by sme ich museli vrátiť napríklad na zdravotné sestry. Ďalší, ďalšia vec je naozaj tá, že toto vzdelávanie, a my to veľmi dobre vieme, ako veľakrát sa hovorí o tom, že však kedysi sa vzdelávalo na stredných zdravotných školách a zo stredných zdravotných škôl vychádzali vynikajúce sestry a veľmi kvalitne, prakticky podkuté, a to je absolútna pravda. Celý problém je, že po tom, ako došlo k zmene tohto vzdelávania, tak v podstate gro aj tých učiteľov a to celé vzdelávanie sa presunulo práve do toho vysokoškolského štúdia alebo nadstavbového štúdia stredoškolského a tým pádom na stredných zdravotných školách v podstate prestali učiť aj tí istí učitelia, ktorí učili predtým, a mnohé predmety, ktoré sa predtým učili odborovo, sa zrazu zliali do jedného predmetu a naozaj tá úroveň vzdelania vtedy a teraz sa absolútne nedá porovnávať. My by sme mohli, samozrejme, hovoriť aj o tom, že koľko sestra musí mať povinnú prax, koľko hodín, to je všetko fajn, ale naozaj tá úroveň vzdelania vtedy a teraz je úplne iná. A preto posúvať asistentov do pozície kvázi sestier môže byť naozaj veľmi nebezpečné. Takže toto je niečo, čo my tomuto návrhu vytýkame, ten spôsob, ako sa to robí, a tá nepripravenosť, to, že nebolo najskôr nastavené správne vzdelávanie. A ja si dovolím ešte aj povedať, že naozaj treba ten segment riešiť komplexne, to znamená, keď sa zvyšujú kompetencie zdravotníckym asistentom, treba recipročne zvyšovať kompetencie zdravotným sestrám, treba o tom diskutovať, treba to najprv premietnuť do vzdelávania a postupne vlastne nám bude ten náš systém vlastne generovať nové kvalifi; alebo novokvalifikovaných ako asistentov alebo teda praktické sestry a zdravotné sestry. Preto my ako hnutie takto narýchlo riešený problém, ktorý máme so sestrami na Slovensku, nevieme nadšene podporiť a v tejto veci sa zdržíme hlasovania. Ďakujem pekne.